### Resume

Forslag fra Yan Møller (Løsgænger) om udarbejdelse af forslag til politisk behandling om fortsat at have en fridag for kommunens ansatte og skolebørn på den 4. fredag efter påske (tidligere Store Bededag).

### Sagsfremstilling

I henhold til Kommunestyrelseslovens § 11 samt § 3 i forretningsordenen for Vejle Byråd fremsender Yan Møller (Løsgænger) følgende forslag til optagelse på Byrådets dagsorden for mødet den 29. marts 2023:

"Indstilling

Yan Møller beder Byrådet om at pålægge økonomiafdelingen med inddragelse af alle relevante forvaltninger at udarbejde et forslag til politisk behandling i Byrådet senest med udgangen af 2023, om fortsat at have en fridag for kommunens ansatte og skolebørn på dagen hvor den snart forgangne Store

Bededag ville falde, nemlig den 4. fredag efter påske.

Motivering

Et flertal i Folketinget har valgt at afskaffe Store Bededag. Derfor ønsker jeg, på egne vegne, at vi i fællesskab arbejder hen i mod, at kommunen bevarer en betalt fridag på dagen, hvor den snart forgangne Store Bededag ville falde, nemlig 4. fredag efter påske. Derfor foreslår jeg (Yan Møller, Byrådet Vejle Kommune) en afstemning om dette i byrådet.

En fremtidig model på en lokal fridag i Vejle bør indebære, at såvel kommunalt ansatte som skolebørnene holder helt fri. Undtaget er kommunens kritiske beredskab med mere, der blandt andet i påkrævede tilfælde sikrer borgernes velfærd og kommunens fortsatte drift.

Vi må ikke forsømme at værne om vores danske kultur, som vores kirkelige handlinger er i relation til Store Bededag, konfirmationer samt den familiære komsammen.

Med den ene hånd siger regeringen, at ’vi fjerner en helligdag’ og med den anden beder man arbejdsgiverne om at kompensere for den! Så hvordan vil man kompensere, når man allerede har øremærket pengene til forsvarsområdet? Og man kan af gode grunde ikke give en betalt fridag på et andet tidspunkt for at kompensere for tabet af den hedengangne Store Bededag?

Samtidig skal arbejdsudbuddet øges med de ansatte, som allerede arbejder med overtimer i dagligdagen. Medarbejdere, som vi ved allerede er under pres med stress, sygemeldinger og som resulterer i øget personaleomsætning og mangel på kvalificeret og fasttømret arbejdskraft.

Presset vil øges yderligere, bl.a. på ældreplejen og sundhedsvæsenet, hvor der er medarbejdere, der under normale omstændigheder ville få et helligdagstillæg, netop fordi de arbejder på en helligdag. Vil vores social- og sundhedsassistenter, vores pædagogiske personale på døgnområdet, psykiatrien osv. miste deres helligdagstillæg? Jeg ved det ikke, men jeg ved, at pengene er øremærket og, at en fridag ikke er i tale ifølge regeringen?

Kan politikerne fastsætte og bestemme, hvad den tabte helligdag skal koste? Nej, det kan de ikke. Eller omvendt, hvad skal lønmodtagerne have for den mistede Store Bededag? Mig bekendt, så ligger den opgave fast i overenskomstforhandlingerne. Og hvis regeringen forsøger at gøre det, så blander de sig i den danske model. Altså arbejdsmarkedets regulering – løn og arbejdstid. For overordnet set, så vil lønmodtagerne da føle, at de skal kompenseres, hvis de mister en helligdag og skal arbejde 8 timer mere.

Til orientering kan det oplyses, at 26% af årets samlede antal konfirmationer finder sted på [adresse]. Samt 1. maj er en halvt betalt fridag for mange ansatte i flere dele af landet."

### Yan Møller indstiller,

|  |  |
| --- | --- |
| at | Byrådet pålægger økonomiafdelingen med inddragelse af alle relevante forvaltninger at udarbejde et forslag til politisk behandling i Byrådet senest med udgangen af 2023, om fortsat at have en fridag for kommunens ansatte og skolebørn på dagen hvor den snart forgangne Store Bededag ville falde, nemlig den 4. fredag efter påske. |

### Beslutning

For forslaget stemte Yan Møller.

Imod forslaget stemte et flertal på 26 medlemmer: Steen Johansen, Sine Christensen, Jonna Vestergaard, Ken Lauridsen, Helge Mathiasen, Merethe Winther, Peder Larsen, Simon Frandsen, Preben Thomsen, Stefan Clausen, Werner Mortensen, Tejs Andreasen, Mogens Thorsen, Sabine Jeppesen, Mik Møller, Jacob Andresen, Nanna Andreasen, Esben Christiansen, Peder Lauritsen, Jacob Paulsen, Nikolai Schou, Lona Lassen, Helen Kjeldsen, Zehnia Johansen, Astrid Larsen og Danny Christiansen.

Matthias Andreasen, Kirsten Jepsen, Karin Jørgensen og Mik Friis undlod at stemme.

Forslaget er herefter bortfaldet.